CELEX: 32020R1173
Language: ro
Date: 2020-06-04 00:00:00
Title: Regulamentul delegat (UE) 2020/1173 al Comisiei din 4 iunie 2020 de modificare a Regulamentului (UE) 2016/1036 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene și a Regulamentului (UE) 2016/1037 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene în ceea ce privește perioada de informare prealabilă

10.8.2020   
               
               
                  RO
               
               
                  Jurnalul Oficial al Uniunii Europene
               
               
                  L 259/1
               
            
         REGULAMENTUL DELEGAT (UE) 2020/1173 AL COMISIEI
         din 4 iunie 2020
         de modificare a Regulamentului (UE) 2016/1036 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene și a Regulamentului (UE) 2016/1037 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene în ceea ce privește perioada de informare prealabilă
         COMISIA EUROPEANĂ,
         având în vedere Tratatul privind funcționarea Uniunii Europene, în special articolul 290 alineatul (1),
         având în vedere Regulamentul (UE) 2016/1036 al Parlamentului European și al Consiliului din 8 iunie 2016 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene (1), în special articolul 7 alineatul (1) și articolul 23a,
         având în vedere Regulamentul (UE) 2016/1037 al Parlamentului European și al Consiliului din 8 iunie 2016 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (2), în special articolul 12 alineatul (1) și articolul 32b,
         întrucât:
         
                     (1)
                  
                  
                     La 7 iunie 2018, a fost publicat Regulamentul (UE) 2018/825 al Parlamentului European și al Consiliului (3), de modificare a Regulamentului (UE) 2016/1036 (denumit în continuare „regulamentul antidumping de bază”) și a Regulamentului (UE) 2016/1037 (denumit în continuare „regulamentul antisubvenție de bază”).
                  
               
                     (2)
                  
                  
                     Pentru a îmbunătăți transparența și previzibilitatea anchetelor antidumping și ale anchetelor în materie de taxe compensatorii, părțile care vor fi afectate de instituirea unor măsuri antidumping și compensatorii provizorii, în special importatorii, ar trebui să fie informate cu privire la instituirea iminentă a acestor măsuri. În plus, în cazul anchetelor în urma cărora se constată că instituirea de măsuri provizorii nu este oportună, este de dorit ca părțile să ia cunoștință de acest fapt cu suficient timp înainte. Prin urmare, a fost introdusă o perioadă de informare prealabilă de trei săptămâni.
                  
               
                     (3)
                  
                  
                     În conformitate cu articolul 7 alineatul (1) din regulamentul antidumping de bază și cu articolul 12 alineatul (1) din regulamentul antisubvenție de bază, Comisia trebuia să reexamineze, până la 9 iunie 2020, măsura în care a avut loc o creștere substanțială a importurilor în cursul perioadei de informare prealabilă și, în cazul în care o astfel de creștere a survenit, măsura în care aceasta a cauzat un prejudiciu suplimentar industriei Uniunii, în pofida eventualei înregistrări sau a ajustării marjei de prejudiciu.
                  
               
                     (4)
                  
                  
                     Pe baza acestei reexaminări, Comisia are obligația de a modifica durata perioadei de informare prealabilă la două săptămâni, în cazul unei creșteri substanțiale a importurilor care au cauzat un prejudiciu suplimentar, și la patru săptămâni, în cazul în care acest lucru nu s-a dovedit să se fi produs.
                  
               
                     (5)
                  
                  
                     În conformitate cu articolul 7 alineatul (1) și articolul 23a alineatul (2) din regulamentul antidumping de bază, precum și cu articolul 12 alineatul (1) și articolul 32b alineatul (2) din regulamentul antisubvenție de bază, această reexaminare este o obligație a Comisiei care poate fi exercitată o singură dată.
                  
               
                     (6)
                  
                  
                     De la intrarea în vigoare a Regulamentului (UE) 2018/825, la 8 iunie 2018, Comisia a deschis 19 anchete (4) în conformitate cu articolul 5 din regulamentul antidumping de bază și șase anchete în conformitate cu articolul 10 din regulamentul antisubvenție de bază.
                  
               
                     (7)
                  
                  
                     Douăsprezece dintre aceste anchete au trecut de etapa provizorie și sunt disponibile, de asemenea, date privind importurile pentru perioada de informare prealabilă. Așadar, acestea au putut fi analizate pentru a se verifica dacă a avut loc o creștere substanțială a importurilor în perioada de informare prealabilă (5).
                  
               
                     (8)
                  
                  
                     Prin urmare, numărul de cazuri pe care Comisia s-a putut baza pentru a evalua măsura în care a avut loc o creștere substanțială a importurilor în cursul perioadei de informare prealabilă este limitat, conform așteptărilor la momentul adoptării Regulamentului (UE) 2018/825. Cu toate acestea, se observă o tendință clară în aceste cazuri.
                  
               
                     (9)
                  
                  
                     În cadrul a șase dintre aceste 12 anchete, Comisia a decis să instituie măsuri provizorii. În celelalte șase cazuri, părțile au fost informate cu trei săptămâni înainte de termenul limită pentru instituirea de măsuri provizorii cu privire la intenția Comisiei de a nu institui măsuri provizorii.
                  
               
                     (10)
                  
                  
                     Pe baza datelor statistice rezumate în tabelul 1 de mai jos, Comisia a constatat că volumul importurilor din țările în cauză în Uniune a crescut numai în două anchete. În cadrul celorlalte anchete, s-a înregistrat o scădere semnificativă.
                     
                        Tabelul 1
                     
                     
                        Volumul importurilor per caz
                     
                     
                                 Numărul și denumirea cazului
                              
                              
                                 Decizie de instituire a unor măsuri provizorii
                              
                              
                                 Importuri originare din
                              
                              
                                 Importuri în cursul PA (tone)
                              
                              
                                 Importuri în cursul perioadei de informare prealabilă (tone)
                              
                              
                                 Creșterea importurilor
                              
                           
                                 Amestecuri de uree și de azotat de amoniu (AD649)
                              
                              
                                 Da
                              
                              
                                 Rusia
                              
                              
                                 35 297 
                              
                              
                                 8 497 
                              
                              
                                 – 76 %
                              
                           
                                 SUA
                              
                              
                                 42 700 
                              
                              
                                 0
                              
                              
                                 – 100 %
                              
                           
                                 Trinidad
                              
                              
                                 21 183 
                              
                              
                                 0
                              
                              
                                 – 100 %
                              
                           
                                 
                                    Total
                                 
                              
                              
                                 
                                    99 180 
                                 
                              
                              
                                 
                                    8 498 
                                 
                              
                              
                                 
                                    – 91 %
                                 
                              
                           
                                 Biomotorină (AS650)
                              
                              
                                 Da
                              
                              
                                 Indonezia
                              
                              
                                 29 693 
                              
                              
                                 24 045 
                              
                              
                                 – 19 %
                              
                           
                                 Roți rutiere din oțel (AD652)
                              
                              
                                 Da
                              
                              
                                 RPC
                              
                              
                                 13 763 
                              
                              
                                 914
                              
                              
                                 – 93 %
                              
                           
                                 Țesături din fibre de sticlă (AD653)
                              
                              
                                 Nu
                              
                              
                                 Egipt
                              
                              
                                 882
                              
                              
                                 4
                              
                              
                                 – 100 %
                              
                           
                                 RPC
                              
                              
                                 2 161 
                              
                              
                                 1 724 
                              
                              
                                 – 20 %
                              
                           
                                 
                                    Total
                                 
                              
                              
                                 
                                    3 043 
                                 
                              
                              
                                 
                                    1 728 
                                 
                              
                              
                                 
                                    – 43 %
                                 
                              
                           
                                 Produse din fibră de sticlă cu filament continuu (AD655)
                              
                              
                                 Nu
                              
                              
                                 Egipt
                              
                              
                                 8 295 
                              
                              
                                 3 076 
                              
                              
                                 – 63 %
                              
                           
                                 Bahrain
                              
                              
                                 1 350 
                              
                              
                                 327
                              
                              
                                 – 76 %
                              
                           
                                 
                                    Total
                                 
                              
                              
                                 
                                    9 644 
                                 
                              
                              
                                 
                                    3 403 
                                 
                              
                              
                                 
                                    – 65 %
                                 
                              
                           
                                 Țesături din fibre de sticlă (AS656)
                              
                              
                                 Nu
                              
                              
                                 Egipt
                              
                              
                                 882
                              
                              
                                 37
                              
                              
                                 – 96 %
                              
                           
                                 RPC
                              
                              
                                 2 161 
                              
                              
                                 2 500 
                              
                              
                                 16 %
                              
                           
                                 
                                    Total
                                 
                              
                              
                                 
                                    3 043 
                                 
                              
                              
                                 
                                    2 537 
                                 
                              
                              
                                 
                                    – 17 %
                                 
                              
                           
                                 Produse din fibră de sticlă cu filament continuu (AS657)
                              
                              
                                 Da
                              
                              
                                 Egipt
                              
                              
                                 8 295 
                              
                              
                                 11 574 
                              
                              
                                 38 %
                              
                           
                                 
                                    Sursă: Eurostat, date verificate furnizate de industria din Uniune și de baza de date Surveillance II
                              
                           
               
                     (11)
                  
                  
                     Nu s-a înregistrat nicio creștere semnificativă în majoritatea cazurilor reexaminate. În plus, în unul dintre cele două cazuri în care s-a produs o creștere, în cele din urmă, importurile nu au fost rezultatul informării prealabile, ci al faptului că Comisia nu a instituit taxe provizorii. Într-adevăr, și în cadrul sistemului anterior fără informare prealabilă, importurile puteau, în orice caz, să intre în Uniune fără a atrage o taxă, odată ce a fost clar pentru toate părțile interesate că nu se vor institui taxe provizorii ca urmare a expirării termenului aplicabil.
                  
               
                     (12)
                  
                  
                     Astfel, rămâne un caz în care s-a înregistrat o creștere suplimentară în perioada de informare prealabilă înainte de instituirea măsurilor provizorii.
                  
               
                     (13)
                  
                  
                     În consecință, Comisia a concluzionat că, la nivel global, importurile efectuate în perioada de informare prealabilă nu au cauzat un prejudiciu suplimentar industriei din Uniune. În consecință, durata perioadei de informare prealabilă trebuie modificată la patru săptămâni.
                  
               
                     (14)
                  
                  
                     În absența oricăror alte norme tranzitorii specifice care să reglementeze chestiunea, este oportun să se clarifice faptul că toate anchetele deschise care fac obiectul unui aviz de deschidere în conformitate cu articolul 5 alineatul (9) din Regulamentul (UE) 2016/1036 sau cu articolul 10 alineatul (11) din Regulamentul (UE) 2016/1037 înainte de data publicării prezentului regulament în Jurnalul Oficial al Uniunii Europene nu ar trebui să fie afectate de prelungirea perioadei de informare prealabilă. Acest lucru ar trebui să asigure securitatea juridică, să ofere părților interesate o oportunitate rezonabilă de a se adapta la expirarea vechilor norme și la intrarea în vigoare a noilor norme, precum și să faciliteze punerea în aplicare eficientă, ordonată și echitabilă a Regulamentelor (UE) 2016/1036 și (UE) 2016/1037.
                  
               
                     (15)
                  
                  
                     Prin urmare, este adecvat ca Regulamentele (UE) 2016/1036 și (UE) 2016/1037 să fie modificate în consecință,
                  
               ADOPTĂ PREZENTUL REGULAMENT:
         
            Articolul 1
            Articolul 19a din Regulamentul (UE) 2016/1036 se înlocuiește cu următorul text:
            
               
                  „Articolul 19a
                  
                  Informații în etapa provizorie
                  
                     (1)   Producătorii, importatorii și exportatorii din Uniune, precum și asociațiile lor reprezentative și reprezentanții țării exportatoare, pot să solicite informații referitoare la instituirea planificată a unor taxe provizorii. Cererile de informații se formulează în scris, în termenul stabilit în avizul de deschidere. Informațiile se furnizează părților respective cu patru săptămâni înainte de instituirea taxelor provizorii. Informațiile includ: o sinteză a taxelor propuse, în scopuri strict informative, și detalii privind calculul marjei de dumping și al marjei adecvate pentru eliminarea prejudiciului adus industriei Uniunii, ținând seama în mod corespunzător de necesitatea respectării obligațiilor de confidențialitate menționate la articolul 19. Părțile au la dispoziție un termen de trei zile lucrătoare de la data furnizării acestor informații pentru a formula observații privind exactitatea calculelor.
                  
                  
                     (2)   În cazurile în care se intenționează să nu se instituie taxe provizorii, ci să se continue ancheta, părțile interesate sunt informate cu privire la neinstituirea taxelor cu patru săptămâni înaintea expirării termenului de instituire a taxelor provizorii menționat la articolul 7 alineatul (1).”
                  
               
            
         
         
            Articolul 2
            Articolul 29a din Regulamentul (UE) 2016/1037 se înlocuiește cu următorul text:
            
               
                  „Articolul 29a
                  
                  Informații în etapa provizorie
                  
                     (1)   Producătorii, importatorii și exportatorii din Uniune, precum și asociațiile lor reprezentative și țara de origine și/sau țara exportatoare, pot să solicite informații referitoare la instituirea planificată a unor taxe provizorii. Cererile de informații se formulează în scris, în termenul stabilit în avizul de deschidere. Informațiile se furnizează părților respective cu patru săptămâni înainte de instituirea taxelor provizorii. Informațiile includ: o sinteză a taxelor propuse, în scopuri strict informative, și detalii privind calculul valorii subvenției pasibile de măsuri compensatorii și al marjei adecvate pentru eliminarea prejudiciului adus industriei Uniunii, ținând seama în mod corespunzător de necesitatea respectării obligațiilor de confidențialitate menționate la articolul 29. Părțile au la dispoziție un termen de trei zile lucrătoare de la data furnizării acestor informații pentru a formula observații privind exactitatea calculelor.
                  
                  
                     (2)   În cazurile în care se intenționează să nu se instituie taxe provizorii, ci să se continue ancheta, părțile interesate sunt informate cu privire la neinstituirea taxelor cu patru săptămâni înaintea expirării termenului de instituire a taxelor provizorii menționat la articolul 12 alineatul (1).”
                  
               
            
         
         
            Articolul 3
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.
         
         
            Articolul 4
            Prezentul regulament se aplică tuturor anchetelor în cazul cărora avizul de deschidere în temeiul articolului 5 alineatul (9) din Regulamentul (UE) 2016/1036 sau al articolului 10 alineatul (11) din Regulamentul (UE) 2016/1037 a fost publicat în Jurnalul Oficial al Uniunii Europene după data intrării în vigoare a prezentului regulament.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 4 iunie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 176, 30.6.2016, p. 21.
         
            (2)  JO L 176, 30.6.2016, p. 55.
         
            (3)  Regulamentul (UE) 2018/825 al Parlamentului European și al Consiliului din 30 mai 2018 de modificare a Regulamentului (UE) 2016/1036 privind protecția împotriva importurilor care fac obiectul unui dumping din partea țărilor care nu sunt membre ale Uniunii Europene și a Regulamentului (UE) 2016/1037 privind protecția împotriva importurilor care fac obiectul unor subvenții din partea țărilor care nu sunt membre ale Uniunii Europene (JO L 143, 7.6.2018, p. 1).
         
            (4)  Comisia urmează metoda de calcul utilizată de OMC. Aceasta înseamnă că, dacă un caz privind același produs este îndreptat împotriva importurilor din mai multe țări, fiecare țară vizată este considerată ca făcând obiectul unei anchete separate.
         
            (5)  Trei cazuri au fost închise (secțiuni tubulare, originare din Republica Macedonia de Nord, Rusia și Turcia), iar celelalte 10 cazuri tocmai ce au ajuns sau nu au ajuns încă la sfârșitul etapei provizorii și, prin urmare, nu sunt disponibile date statistice fiabile pentru perioada de informare prealabilă (la data redactării, 30 aprilie 2020).